b'\n_START_ARTICLE_\nH\xc3\xb6gsby\n_START_PARAGRAPH_\nH\xc3\xb6gsby er et byomr\xc3\xa5de p\xc3\xa5 266 hektar med 1.965 indbyggere i Sm\xc3\xa5land og hovedby i H\xc3\xb6gsby kommune i Kalmar l\xc3\xa4n i Sverige._NEWLINE_H\xc3\xb6gsby menes at have haft bebyggelse siden den tidlige jernalder og var tidligere hovedby i Handb\xc3\xb6rds h\xc3\xa4rad. En kirke opf\xc3\xb8rtes i 1200-tallet. Under Dackefejden lod Gustav Vasas tropper byen br\xc3\xa6nde ned og \xc3\xb8delagde omgivelserne som straf for at b\xc3\xb8nderne havde st\xc3\xb8ttet Nils Dacke. Et af opr\xc3\xb8rets ledere, J\xc3\xb6ns Verkem\xc3\xa4stare, var fra H\xc3\xb6gsby._NEWLINE_H\xc3\xb6gsby er centrum for landbruget omkring Em\xc3\xa5n og dens dal. Jernbanen kom til egnen i slutningen af 1800-tallet da Kalmar-Berga j\xc3\xa4rnv\xc3\xa4g indviedes, og i dag forbinder Kustpilen H\xc3\xb6gsby med Kalmar i syd og Link\xc3\xb6ping i nord. gennem de senere \xc3\xa5r har H\xc3\xb6gsby fors\xc3\xb8gt at lancere sig som et trafikalt knudepunkt, da Riksv\xc3\xa4g 34 og Riksv\xc3\xa4g 37 g\xc3\xa5r lige gennem byen._NEWLINE_I H\xc3\xb6gsby findes et museum for Greta Garbo, hvilket skyldes, at hendes mor var fra H\xc3\xb6gsby. Museet indviedes i 1988 og er en af de st\xc3\xb8rre turistattraktioner i byen. Der findes ogs\xc3\xa5 et domshus fra 1913, som i dag fungerer som r\xc3\xa5dhus, opf\xc3\xb8rt i nationalromantisk stil p\xc3\xa5 venstre side af floden. P\xc3\xa5 grund af sin placering ved Em\xc3\xa5n rammes byen regelm\xc3\xa6ssigt af oversv\xc3\xb8mmelser, selvom hele byen er omkranset af mure.'